SKRIFTLIG FORESPØRGSEL E-2208/02

af Christoph Konrad (PPE-DE) til Kommissionen

(22. juli 2002)

Om: Konkurrencestridige metoder ved vægtkontrol af busser, der ikke er hjemmehørende i Østrig

1. Hvorledes vurderer Kommissionen ud fra et konkurrencemæssigt synspunkt det forhold, at ikke-østrigske toakslede rejsebusser systematisk udvælges til vægtkontrol i Østrig?

2. Når der konstateres overvægt, henvises busselskabet af det østrigske politi til en bestemt underentreprenør, hvis sæde (som det eneste) befinder sig direkte på den offentlige vejestations område. Hvorledes reagerer Kommissionen på denne konkurrencestridige henvisning til en bestemt virksomhed, især i situationer, hvor de udenlandske busser ikke har noget reelt alternativ (f.eks. om natten)?

3. Hvordan bedømmer Kommissionen den omstændighed, at denne serviceudbyder kun stiller andre rejsebusser til rådighed for de straffede busselskaber til takster langt over markedspriserne for at reducere bussernes vægt? Er Kommissionen bekendt med, at denne tjenesteyder tilmed ikke præsterer de aftalte ydelser? I et tilfælde, som spørgeren blev underrettet om, satte underentreprenøren de tyske rejsende, der havde måttet stige om, af igen allerede før Europabroen og sparede derved ud over yderligere kilometers kørsel også afgiften på Brennermotorvejen, der var indregnet i den aftalte Pris (650 EUR + 130 EUR i moms).

4. Hvorledes reagerer Kommissionen på disse konkurrencefordrejninger? Har Kommissionen modtaget andre klager af denne art, f.eks. fra Nederlandene?

5. Er der allerede truffet en konkret afgørelse i denne sag, eller er der gjort andre overvejelser om, hvordan den konkurrencestridige adfærd skal straffes?

Svar afgivet på Kommissionens vegne af Loyola de Palacio

(16. september 2002)

Ved disse kontroller, som berører såvel lastbiler som busser, anvender Østrig de fællesskabsbestemmelser, der er fastsat for landevejstransport mellem de enkelte medlemsstater, herunder Rådets direktiv 96/53/EF(1) om lastbilers vægt og dimensioner samt visse tekniske karakteristika, Rådets direktiv 96/96/EF(2) om teknisk kontrol med motorkøretøjer og påhængskøretøjer hertil og Rådets forordninger (EØF) nr. 3820/85(3) og (EØF) nr. 3821/85(4) om harmonisering af visse bestemmelser på det sociale område inden for vejtransport og om kontrolapparatet.

Dog er det i henhold til fællesskabsbestemmelserne, i dette tilfælde forordning (EØF) nr. 4060/89(5) og (EØF) nr. 3912/92(6) om afskaffelse af kontrol ved medlemsstaternes grænser i forbindelse med transport ad landevej og indre vandveje i Fællesskabet samt akten om Østrigs tiltrædelse fastsat, at disse kontroller udføres i form af en stikprøvekontrol og ikke må medføre uberettiget forsinkelse af den normale trafik. Disse verifikationer skal for øvrigt udføres inden for rammerne af de normale kontroller, der uden forskelsbehandling foretages overalt på en medlemsstats område.

I øvrigt er Kommissionens tjenestegrene også bekendt med den praksis, det ærede medlem her omtaler, og som, når det er blevet konstateret, at den tilladte vægt er overskredet, består i, at lastbil- eller buschaufførerne skal henvende sig til lokale servicevirksomheder, som stiller andre køretøjer til rådighed.

Kommissionen har i henhold til den sædvanlige procedure henvendt sig til de østrigske myndigheder og udtrykt sin bekymring over denne situation, som den vil vurdere nærmere i lyset af svaret fra den østrigske regering.

(1) Rådets direktiv 96/53/Ef af 25. juli 1996 om fastsættelse af de største tilladte dimensioner i national og international trafik og største tilladte vægt i international trafik for visse vejkøretøjer i brug i Fællesskabet, EFT L 235 af 17.9.1996.

(2) Rådets direktiv 96/96/EF af 20. december 1996 om indbyrdes tilnærmelse af medlemsstaternes lovgivning om teknisk kontrol med motorkøretøjer og påhængskøretøjer hertil, EFT L 46 af 17.2.1997.

(3) Rådets forordning (EØF) nr. 3820/85 af 20. december 1985 om harmonisering af visse bestemmelser på det sociale område inden for vejtransport, EFT L 370 af 31.12.1985.

(4) Rådets forordning (EØF) nr. 3821/85 af 20. december 1985 om kontrolapparatet inden for vejtransport, EFT L 370 af 31.12.1985.

(5) Rådets forordning (EØF) nr. 4060/89 af 21. december 1989 om afskaffelse af kontrol ved medlemsstaternes grænser i forbindelse med transport ad landevej og indre vandveje, EFT L 390 af 30.12.1989.

(6) Rådets forordning (EØF) nr. 3912/92 af 17. december 1992 om kontrol inden for Fællesskabet i forbindelse med transport ad vej og indre vandveje, hvor transportmidlet er indregistreret eller godkendt til kørsel i et tredjeland, EFT L 395 af 31.12.1992.